CELEX: 32022R0502
Language: sk
Date: 2022-03-29 00:00:00
Title: Vykonávacie nariadenie Komisie (EÚ) 2022/502 z 29. marca 2022, ktorým sa mení vykonávacie nariadenie (EÚ) č. 1321/2013, pokiaľ ide o názov držiteľa povolenia pre primárny produkt dymovej arómy „Scansmoke PB 1110“ (Text s významom pre EHP)

30.3.2022   
               
               
                  SK
               
               
                  Úradný vestník Európskej únie
               
               
                  L 102/6
               
            
         VYKONÁVACIE NARIADENIE KOMISIE (EÚ) 2022/502
         z 29. marca 2022,
         ktorým sa mení vykonávacie nariadenie (EÚ) č. 1321/2013, pokiaľ ide o názov držiteľa povolenia pre primárny produkt dymovej arómy „Scansmoke PB 1110“
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 2065/2003 z 10. novembra 2003 o udiarenských dochucovadlách používaných alebo určených na použitie v potravinách alebo na potravinách (1), a najmä na jeho článok 11,
         keďže:
         
                     (1)
                  
                  
                     Spoločnosť Azelis Denmark A/S (ďalej len „žiadateľ“) predložila 1. októbra 2021 v súlade s článkom 11 ods. 1 nariadenia (ES) č. 2065/2003 žiadosť o zmenu názvu držiteľa povolenia pre primárny produkt arómy „Scansmoke PB 1110“, ako sa stanovuje vo vykonávacom nariadení Komisie (EÚ) č. 1321/2013 (2).
                  
               
                     (2)
                  
                  
                     V žiadosti žiadateľ uviedol, že povolenie pre primárny produkt dymovej arómy „Scansmoke PB 1110“ sa má previesť na spoločnosť proFagus GmbH. Žiadateľ na podporu svojho tvrdenia predložil dohodu o prevode, ktorú uzavrel so spoločnosťou proFagus GmbH v súvislosti s primárnym produktom dymovej arómy „Scansmoke PB 1110“.
                  
               
                     (3)
                  
                  
                     Navrhovaná zmena držiteľa povolenia je výhradne administratívnej povahy, a preto si nevyžaduje nové posúdenie príslušných produktov.
                  
               
                     (4)
                  
                  
                     Vykonávacie nariadenie (EÚ) č. 1321/2013 by sa preto malo zodpovedajúcim spôsobom zmeniť.
                  
               
                     (5)
                  
                  
                     S cieľom zabezpečiť hladký prechod je vhodné stanoviť, že primárny produkt dymovej arómy „Scansmoke PB 1110“, ako aj z neho derivované dymové arómy a potraviny, ktoré ich obsahujú, ktoré spĺňajú pravidlá platné pred dátumom nadobudnutia účinnosti tohto nariadenia, sa môžu naďalej uvádzať na trh a používať až do vyčerpania existujúcich zásob.
                  
               
                     (6)
                  
                  
                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO NARIADENIE:
         
            Článok 1
            Zmena vykonávacieho nariadenia (EÚ) č. 1321/2013
            V tabuľke v prílohe k vykonávaciemu nariadeniu (EÚ) č. 1321/2013 sa zápis týkajúci sa primárneho produktu dymovej arómy „Scansmoke PB 1110“ mení takto:
            
                        1.
                     
                     
                        V treťom riadku „Meno/názov držiteľa povolenia“ sa slová „Azelis Denmark A/S“ nahrádzajú slovami „proFagus GmbH“.
                     
                  
                        2.
                     
                     
                        Vo štvrtom riadku „Adresa držiteľa povolenia“ sa slová „Lundtoftegaardsvej 95, 2800 Lyngby, DÁNSKO“ nahrádzajú slovami „Uslarer Str. 30, 37194 Bodenfelde, NEMECKO“.
                     
                  
         
            Článok 2
            Prechodné opatrenia
            Primárny produkt dymovej arómy „Scansmoke PB 1110“ stanovený v prílohe k vykonávaciemu nariadeniu (EÚ) č. 1321/2013, ako aj z neho derivované dymové arómy a potraviny obsahujúce primárny výrobok dymovej arómy alebo z neho derivované dymové arómy, ktoré sú vyrobené a označené pred 19. aprílom 2022 v súlade s pravidlami platnými pred 19. aprílom 2022, sa môžu naďalej uvádzať na trh a používať až do vyčerpania existujúcich zásob.
         
         
            Článok 3
            Nadobudnutie účinnosti
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 29. marca 2022
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 309, 26.11.2003, s. 1.
         
            (2)  Vykonávacie nariadenie Komisie (EÚ) č. 1321/2013 z 10. decembra 2013, ktorým sa stanovuje zoznam primárnych produktov dymových aróm povolených v Únii, ktoré sa môžu použiť v potravinách alebo na potravinách ako také a/alebo sa môžu použiť na výrobu derivovaných dymových aróm (Ú. v. EÚ L 333, 12.12.2013, s. 54).